Аднымі з найбольш старажытных запазычанняў у беларускай мове лічацца грэцызмы – словы грэчаскага паходжання. Іх з’яўленне ў нашай мове звязана перадусім з прыняццем хрысціянства, перакладам старагрэчаскіх рэлігійных кніг, а таксама вывучэннем грэчаскай мовы ў школах. Уведзеныя ў старабеларускія тэксты словы грэчаскага паходжання, як не зразумелыя беларусам, звычайна суправаджаліся тлумачэннямі (напр., у тэкстах Скарыны). Пазней грэцызмы таксама траплялі ў беларускую мову праз пасярэдніцтва суседніх моваў: польскай і рускай.